次折仲古避寇潯州韻
作者：曾幾
朝代：宋

paragraphs: 我持十口家，不辦一葉船。
賊聲日夜急，欲濟江無邊。
身雖墮眢井，仰視猶有天。
天理儻未爽，偷兒浪垂涎。
洗心占羅池，稽首依靈泉。
竟以妻子免，百神果昭然。
得從潯江遊，未斷龍城緣。
爲問米何如，買禾可論廛。
向來魚菜市，十戶八九旋。
令我喜折屐，喜定翻悲憐。
王師靜江南，趨者人摩肩。
一日百回首，我非強項宣。
盛欲徑梅庾，不然傍郴連。
終鮮孔方兄，留滯等謫遷。
尚念吾鼻祖，永懷舊山川。
往還武城居，家風到今傳。
我方尋昨夢，一舸百笮牽。
而公下劈箭，如駔駿得鞭。
江村索居地，未敢高枕眠。
世事公等在，歸與有逢年。